Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές συνθετικών υφαντικών νημάτων από πολυεστέρα καταγωγής, μεταξύ άλλων, Ταϊλάνδης

(2000/C 170/03)

Η Επιτροπή έλαβε αίτηση για μερική ενδιάμεση επανεξέταση του κανονισμού (ΕΚ) αριθ. 2160/96 του Συμβουλίου για την επιβολή οριστικού δασμού αντιντάμπινγκ στις εισαγωγές συνθετικών υφαντικών νημάτων από πολυεστέρα καταγωγής, μεταξύ άλλων, Ταϊλάνδης(1).

1. Αίτηση για επανεξέταση

Η αίτηση, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(2) (που εφεξής καλείται "βασικός κανονισμός"), υπεβλήθη από την Sunflag (Thailand) Ltd. (που εφεξής καλείται "ο αιτών"), έναν ταϊλανδό παραγωγό-εξαγωγέα νημάτων από πολυεστέρα που υπόκεινται στα επιβληθέντα μέτρα αντιντάμπινγκ. Η αίτηση περιορίζεται στην εξέταση της πρακτικής ντάμπινγκ όσον αφορά τον αιτούντα.

2. Προϊόν

Το υπό εξέταση προϊόν είναι συνθετικά υφαντικά νήματα από πολυεστέρα, που υπάγονται επί του παρόντος στον κωδικό ΣΟ 5402 33 00. Ο παρών κωδικός ΣΟ αναφέρεται μόνο για λόγους ενημέρωσης.

3. Ισχύοντα μέτρα

Με τον κανονισμό (ΕΚ) αριθ. 2160/96 επεβλήθη οριστικός δασμός αντιντάμπινγκ στις εισαγωγές συνθετικών υφαντικών νημάτων από πολυεστέρα, όπως περιγράφεται στην παράγραφο 2, καταγωγής Ταϊλάνδης.

4. Αιτιολόγηση της επανεξέτασης

Η αίτηση του αιτούντα βασίζεται στο επιχείρημα ότι η επανεξέταση των μέτρων θα είχε ως πιθανό αποτέλεσμα την κατάργηση του ισχύοντος δασμού αντιντάμπινγκ.

Ο αιτών υπέβαλε επαρκή εκ πρώτης όψεως αποδεικτικά στοιχεία που δείχνουν ότι οι περιστάσεις βάσει των οποίων θεσπίσθηκαν τα ισχύονται μέτρα έχουν μεταβληθεί και ότι η φύση των μεταβολών είναι μόνιμη. Ο αιτών ισχυρίζεται ότι οι δαπάνες και η κανονική αξία μειώθηκαν σημαντικά λόγω ορισμένων παραγόντων όπως η αυξημένη χρησιμοποίηση παραγωγικού δυναμικού και η αποτελεσματικότητα, ενώ παράλληλα οι τιμές εξαγωγής παρέμειναν σταθερές, με αποτέλεσμα να μην απαιτείται συνέχιση της επιβολής μέτρων για την αντιστάθμιση της πρακτικής ντάμπινγκ.

5. Διαδικασία

Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη ενδιάμεσης επανεξέτασης, αρχίζει επανεξέταση σύμφωνα με το άρθρο 11 παράγραφος 3 του βασικού κανονισμού, που περιορίζεται στην εξέταση της πρακτικής ντάμπινγκ όσον αφορά τον αιτούντα.

Η Επιτροπή, για να λάβει τις πληροφορίες που θεωρεί απαραίτητες για την έρευνα, θα στείλει ερωτηματολόγιο στον αιτούντα. Η προθεσμία για την απάντηση στο εν λόγω ερωτηματολόγιο καθορίζεται στην παράγραφο 6 της παρούσας ανακοίνωσης.

Όλα τα ενδιαφερόμενα μέρη καλούνται να γνωστοποιήσουν τις απόψεις τους γραπτά και να υποβάλουν αποδεικτικά στοιχεία.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση γραπτά στη διεύθυνση που αναφέρεται παρακάτω και θα αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας των ενδιαφερομένων μερών.

6. Προθεσμία

Τα ενδιαφερόμενα μέρη πρέπει να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία διαβίβασης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Τα ενδιαφερόμενα μέρη μπορούν να υποβάλουν αίτηση για να γίνουν δεκτά σε ακρόαση εντός της ίδιας προθεσμίας.

Η διεύθυνση για αλληλογραφία είναι: Ευρωπαϊκή Επιτροπή , Γενική Διεύθυνση Εμπορίου,

Διεύθυνση Γ,

DM 24 - 8/38,

Rue de la Loi/Wetstraat 200 , Β - 1049 Βρυξέλλες , Fax (32-2) 295 65 05 , Telex: COMEU B 21877

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παράσχει εντός της προβλεπομένης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία. Εάν διαπιστωθεί ότι ένα ενδιαφερόμενο μέρος υπέβαλε ψευδή ή παραπλανητικά στοιχεία, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

(1) ΕΕ L 289 της 12.11.1996, σ. 14.

(2) ΕΕ L 56 της 6.3.1996, σ. 1 [κανονισμός, όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128 της 30.4.1998, σ. 18)].